b'\n_START_ARTICLE_\nVakar\xc5\xb3 Berlynas\n_START_PARAGRAPH_\nVakar\xc5\xb3 Berlynas (angl. West Berlin, vok. West-Berlin, pranc. Berlin-Ouest, rus. \xd0\x97\xd0\xb0\xd0\xbf\xd0\xb0\xd0\xb4\xd0\xbd\xd1\x8b\xd0\xb9 \xd0\x91\xd0\xb5\xd1\x80\xd0\xbb\xd0\xb8\xd0\xbd) \xe2\x88\x92 ypatingas politinis vienetas 1949\xe2\x88\x921990 m. Europoje, Vokietijoje prie \xc5\xa0pr\xc4\x97 ir Hafelio santakos. I\xc5\xa1 vis\xc5\xb3 pusi\xc5\xb3 ribojosi su Vokietijos Demokratine Respublika (VDR) (rytuose \xe2\x88\x92 su Berlynu, VDR sostine). Plotas 482 km\xc2\xb2._NEWLINE_Po II pasaulinio karo s\xc4\x85jungininkai Vokietij\xc4\x85 padalino \xc4\xaf keturias okupacines zonas. Berlynas, kuris buvo soviet\xc5\xb3 okupacin\xc4\x97je zonoje, taip pat buvo padalintas \xc4\xaf keturis sektorius ir tur\xc4\x97jo ypating\xc4\x85 status\xc4\x85; jis buvo valdomas bendrai sukurtos s\xc4\x85junginink\xc5\xb3 komendant\xc5\xabros. Savaranki\xc5\xa1ku politiniu vienetu, turin\xc4\x8diu special\xc5\xb3 tarptautin\xc4\xaf status\xc4\x85, Vakar\xc5\xb3 Berlynas tapo 1948 m. bir\xc5\xbeelio m\xc4\x97n., kai JAV, D.Britanija ir Pranc\xc5\xabzija atskyr\xc4\x97 j\xc4\xaf nuo Ryt\xc5\xb3 Berlyno. Vakar\xc5\xb3 Berlyn\xc4\x85 valdyti buvo sudaryta 3 valstybi\xc5\xb3 (JAV, D.Britanijos ir Pranc\xc5\xabzijos) komendat\xc5\xabra._NEWLINE_1948 m. bir\xc5\xbeelio m\xc4\x97n. Vakar\xc5\xb3 Berlyne \xc4\xafsigaliojo Vakar\xc5\xb3 Vokietijos pinig\xc5\xb3 reforma; nuo 1948 m. bir\xc5\xbeelio 24 iki 1949 m. gegu\xc5\xbe\xc4\x97s 12 d. TSRS vykd\xc4\x97 Vakar\xc5\xb3 Berlyno blokad\xc4\x85. Ji t\xc4\x99s\xc4\x97si 11 m\xc4\x97nesi\xc5\xb3. Blokada buvo reakcija \xc4\xaf valiutos reform\xc4\x85 Vakar\xc5\xb3 okupacin\xc4\x97se zonose ir vakariniame Berlyno sektoriuje. Vakar\xc5\xb3 valstybi\xc5\xb3 atsakas buvo Vakar\xc5\xb3 Berlyno apr\xc5\xabpinimas oro transportu._NEWLINE_1950 m. spalio 1 d. \xc4\xafsigaliojo Vakar\xc5\xb3 Berlyno konstitucija. Vakar\xc5\xb3 Berlynas buvo \xc4\xaftrauktas \xc4\xaf Vakar\xc5\xb3 Vokietijos (nuo 1949 m. VFR) politin\xc4\x99 ir ekonomin\xc4\x99 sistem\xc4\x85._NEWLINE_1961 m. VDR vyriausyb\xc4\x97 sugrie\xc5\xbetino sienos su Vakar\xc5\xb3 Berlynu kontrol\xc4\x99, nes inteligentai ir \xc4\xafvairi\xc5\xb3 sri\xc4\x8di\xc5\xb3 specialistai \xc5\xa1imtais persikeldavo gyventi \xc4\xaf Vakarus, kur gaudavo geresnes gyvenimo s\xc4\x85lygas ir j\xc5\xb3 nepasiekdavo vokie\xc4\x8di\xc5\xb3 saugumas STASI. Berlyno siena i\xc5\xa1skyr\xc4\x97 tautie\xc4\x8dius, giminai\xc4\x8dius, net \xc5\xa1eimos narius, bet pasiek\xc4\x97 savo tiksl\xc4\x85 \xe2\x88\x92 sustabd\xc4\x97 masin\xc4\xaf rytie\xc4\x8di\xc5\xb3 b\xc4\x97gim\xc4\x85 \xc4\xaf Vakarus._NEWLINE_Berlynas, turb\xc5\xabt, yra vienintel\xc4\x97 pasaulyje vieta, kur buvo izoliuota Vakar\xc5\xb3 Europa, kur viename mieste buvo du miestai, atskirti ilga ir auk\xc5\xa1ta siena, kur viename mieste galiojo dviej\xc5\xb3 valstybi\xc5\xb3 \xc4\xafstatymai._NEWLINE_1989 m. lapkri\xc4\x8dio 9 d. siena buvo prad\xc4\x97ta griauti. Pirmiausia buvo i\xc5\xa1griautos trys ni\xc5\xa1os, kuriomis \xc5\xbemon\xc4\x97s gal\xc4\x97jo patekti \xc4\xaf Rytus arba Vakarus. Buvo ilgiausios \xc5\xbemoni\xc5\xb3 eil\xc4\x97s, kurie ilgiausiai laukdavo, kada pateks \xc4\xaf Vakar\xc5\xb3 Berlyn\xc4\x85. Ta\xc4\x8diau viena did\xc5\xbeiausi\xc5\xb3 \xc5\xbeal\xc5\xb3, kuri\xc4\x85 padar\xc4\x97 Berlyno siena vokie\xc4\x8diams \xe2\x88\x92 tai tautos padalijimas, atskyrimas. I\xc5\xa1 prad\xc5\xbei\xc5\xb3 jis buvo tik fizinis, materialus, bet, u\xc5\xbeaugus vienai vokie\xc4\x8di\xc5\xb3 kartai skirtingose sistemose, atsirado psichologiniai skirtumai, kurie dar ilgai jausis.\n_START_SECTION_\nSportas\n_START_PARAGRAPH_\nMieste 1974 m. vyko X pasaulio futbolo \xc4\x8dempionatas. Miesto rinktin\xc4\x97 buvo West Berlin XI.'